CELEX: 32018R0631
Language: bg
Date: 2018-02-07 00:00:00
Title: Делегиран регламент (ЕС) 2018/631 на Комисията от 7 февруари 2018 година за допълнение на Регламент (ЕС) 2017/625 на Европейския парламент и на Съвета посредством създаване на референтни лаборатории на Европейския съюз за вредителите по растенията

25.4.2018   
            
            
               BG
            
            
               Официален вестник на Европейския съюз
            
            
               L 105/1
            
         ДЕЛЕГИРАН РЕГЛАМЕНТ (ЕС) 2018/631 НА КОМИСИЯТА
   от 7 февруари 2018 година
   за допълнение на Регламент (ЕС) 2017/625 на Европейския парламент и на Съвета посредством създаване на референтни лаборатории на Европейския съюз за вредителите по растенията
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 92, параграф 4 от него,
   като има предвид, че:
   
               (1)
            
            
               Компетентните органи са длъжни да предприемат адекватни и навременни мерки срещу карантинните вредители по смисъла на член 3 от Регламент (ЕС) 2016/2031 на Европейския парламент и на Съвета (2), както и срещу вредители, които не са включени в списъка на карантинните вредители от значение за Съюза, но които в съответствие с член 30, параграф 1 от същия регламент може да отговарят на условията за включване в посочения списък. Ефективността на официалния контрол и другите официални дейности, с които се гарантира спазването на законодателството на Съюза, е от първостепенно значение за целта.
            
         
               (2)
            
            
               Тази ефективност зависи и от качеството, еднаквостта и надеждността както на методите за анализ, изпитвания и диагностика, използвани от определените в съответствие с член 37, параграф 1 от Регламент (ЕС) 2017/625 официални лаборатории, така и на резултатите от анализите, изпитванията и диагностиката, извършвани от тези официални лаборатории.
            
         
               (3)
            
            
               Посочените методи следва да се поддържат актуални и при необходимост да се подобряват с цел да се гарантират качеството, еднаквостта и надеждността на генерираните от тях данни от анализи, изпитвания и диагностики.
            
         
               (4)
            
            
               От мерките, взети при предишни случаи на заразяване, е видно, че за определените в съответствие с член 37 от Регламент (ЕС) 2017/625 официални лаборатории биха били от полза координацията и съдействието за подобряване и насърчаване на следването на единни практики за разработването или използването на прилаганите от тях методи за анализ, изпитване и диагностика, както и при тълкуването на получените резултати.
            
         
               (5)
            
            
               Поради това следва да бъдат създадени референтни лаборатории на Европейския съюз, които да допринасят за подобряването и хармонизацията на методите за анализ, изпитвания и диагностика, за разработването на валидирани методи и за координираното оказване на съдействие на тези официални лаборатории.
            
         
               (6)
            
            
               С цел да се гарантира подходяща специализация, следва да се създаде по една специална референтна лаборатория на Европейския съюз за всяка конкретна категория вредители. При определянето на тези категории следва да се вземат предвид естеството и биологичните особености на вредителите, както са отразени в тяхната категоризация съгласно посоченото в част А от приложение I и в част А от приложение II към Директива 2000/29/ЕО на Съвета (3). Предвид изложеното по-горе следва да бъдат създадени референтни лаборатории на Европейския съюз за следните категории вредители: насекоми и акари, нематоди, бактерии, гъби и оомицети, както и вируси, вироиди и фитоплазми (актуалният термин за понятието mycoplasms (микоплазми), използвано в посочената директива),
            
         ПРИЕ НАСТОЯЩИЯ РЕГЛАМЕНТ:
   Член 1
   Създават се референтни лаборатории на Европейския съюз за карантинните вредители по смисъла на член 3 от Регламент (ЕС) 2016/2031, както и за вредители, които не са включени в списъка на карантинните вредители от значение за Съюза, но които в съответствие с член 30, параграф 1 от същия регламент може да отговарят на условията за включване в посочения списък, въз основа на категоризацията по Директива 2000/29/ЕО:
   
               а)
            
            
               референтна лаборатория на Европейския съюз за насекоми и акари;
            
         
               б)
            
            
               референтна лаборатория на Европейския съюз за нематоди;
            
         
               в)
            
            
               референтна лаборатория на Европейския съюз за бактерии;
            
         
               г)
            
            
               референтна лаборатория на Европейския съюз за гъби и оомицети;
            
         
               д)
            
            
               референтна лаборатория на Европейския съюз за вируси, вироиди и фитоплазми.
            
         Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 февруари 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 95, 7.4.2017 г., стр. 1.
   
      (2)  Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (ОВ L 317, 23.11.2016 г., стр. 4).
   
      (3)  Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (ОВ L 169, 10.7.2000 г., стр. 1).